《凤凰台上忆吹箫 忆菊花》
清代·沈鹊应

枫冷吴江，雁飞南浦，家家黄叶堆门。听暮砧声急，日已黄昏。

记忆当时三径，尽飘零、松菊犹存。荒城里、止看摇落，未见花繁。

销魂。故乡此际，佳节醉西园，篱畔芳樽。念秋光狼藉，安得移根。

屈指重阳将近，思往事、杳杳无痕。伤情处，但看鸦飞，水绕孤村。

作者简介：沈鹊应，字孟雅，侯官人。前江西巡抚沈瑜庆女，同邑前参政林旭室。旭遭戊戌政变之祸，鹊应以死殉。